Diari Oficial de la Generalitat Valenciana


Sumari del DOGV 5030, del 17-06-2005 (2005/6473)

RESOLUCIÓ de 25 de maig de 2005 de la consellera de Turisme i presidenta de l'Agència Valenciana del Turisme, sobre les convocatòries de beques per a l'any 2005.
-----------------------------------------------------------------------------------------------------------------------------------------------------------------

### Dades del document

Número de DOGV
:   5030

Data del DOGV
:   17-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6473


Data del document
:   25-05-2005

Organisme emissor
:   Conselleria de Turisme

Tipus de document
:   Resolució

Descriptors 

:   * Agència Valenciana del Turisme
    * ciència econòmica
    * ajuda pública
    * suport econòmic
    * professió del turisme
    * estadística
    * assignació per estudis
    * sociologia
    * geografia

RESOLUCIÓ de 25 de maig de 2005 de la consellera de Turisme i presidenta de l'Agència Valenciana del Turisme, sobre les convocatòries de beques per a l'any 2005. [2005/X6473]
  
El desenvolupament del sector turístic i el necessari increment dels nivells de qualitat dels servicis que es presten, recomanen augmentar el grau d'especialització dels professionals de l'activitat turística de la Comunitat Valenciana proporcionant-los la possibilitat de millorar el nivell de formació i coneixement del sector mitjançant la convocatòria de beques de pràctiques professionals d'especialització.
  
D'acord amb les funcions atribuïdes a l'Agència Valenciana del Turisme i segons el que disposa la lletra g, del número 2, de l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i el que disposa el Decret 108/1992, de 6 de juliol, del Govern Valencià, pel qual es regula la concessió de beques, resolc:
  
Fer pública la convocatòria d'una beca de pràctiques professionals d'especialització en l'Agència Valenciana del Turisme d'un any de duració; en el Servici d'Estudis i Planificació d'acord amb les condicions i característiques següents:
  
1. Objecte específic de la convocatòria
  
La present convocatòria té com a objecte la concessió d'una beca de pràctiques professionals d'especialització per l'Agència Valenciana del Turisme.
  
Característiques de la beca:
  
- Pràctiques professionals d'especialització en l'estudi de l'activitat turística a la Comunitat Valenciana, a desenvolupar en el Servici d'Estudis i Planificació de l'Agència Valenciana del Turisme. El període de duració de la beca serà d'un any natural, prorrogable per un període de la mateixa duració mitjançant una resolució de la consellera de Turisme i presidenta de l'Agència Valenciana del Turisme.
  
Les activitats a desplegar són les següents:
  
Seguiment de l'activitat turística valenciana, a través de l'elaboració d'estudis, informes, presa de dades i anàlisi d'índole estadisticoeconòmica, així com col·laboració en les tasques del servici, com a element complementari de la seua formació.
  
2. Requisits dels sol·licitants
  
Els candidats que vulguen participar en la concessió de la beca hauran de reunir els requisits següents:
  
Titulació universitària o equivalent, reconeguda oficialment; preferentment llicenciats en estadística, ciències econòmiques i empresarials, geografia, sociologia, tècnics o diplomats en empreses i activitats turístiques.
  
Experiència en l'elaboració d'estudis i anàlisi d'índole estadisticoeconòmica, preferentment en l'àmbit turístic.
  
Es valorarà, també, l'experiència de treball en equips d'investigació, així com publicacions en revistes, congressos, etc.
  
Coneixement parlat i escrit d'un idioma (anglés i/o francés i/o alemany).
  
Coneixements amplis de programari sobre fulls de càlcul, bases de dades i interrelació d'estes i tractament de text, així com programes específics de tractament de dades estadístiques.
  
Els sol·licitants hauran de reunir els requisits i condicions que s'assenyalen en la convocatòria al final del termini de presentació de les sol·licituds.
  
Els mèrits que s'adduïsquen hauran de ser acreditats, mitjançant les corresponents còpies compulsades, en el moment de presentació de les sol·licituds.
  
Les persones que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.
  
3. Dotació econòmica
  
La cobertura econòmica de les beques, contempla una ajuda de fins a vuit-cents setanta-cinc (875 €) bruts mensuals, dels quals es deduiran les retencions fiscals, a més de les assegurances que, si escau, puguen convindre's.
  
L'import global màxim destinat a finançar la beca de referència és d'un total de deu mil cinc-cents euros (10.500 €), corresponents al programa ?Estudis i Difusió?, subprograma ?Beques de Formació?, dels pressupostos de l'Agència Valenciana del Turisme per als exercicis 2005 i 2006.
  
Esta convocatòria i la concessió de les beques estan condicionades a la provisió de crèdit adequat i suficient en els esmentats pressupostos.
  
Esta beca esta cofinançada per la iniciativa comunitària Interreg IIIC, dins de l'Operació Marc Regional ?Tourisme?.
  
4. Termini de presentació de sol·licituds i formalització:
  
El termini per a la presentació de sol·licituds serà de quinze dies hàbils a partir de la publicació de la present resolució en el Diari Oficial de la Generalitat Valenciana.
  
Els candidats han de remetre les sol·licituds a l'Agència Valenciana del Turisme, Av. d'Aragó, núm. 30, planta 8a 46997 València, o a qualsevol de les seues dependències territorials: Servici Territorial de Turisme d'Alacant, C/ Churruca, núm. 29, 03850 Alacant; Servici Territorial de Turisme de Castelló, Pl. Mª Agustina, núm. 5, entresòl, 12649 Castelló; Servici Territorial de Turisme de València, Pl. Alfons el Magnànim, núm. 15, 2a, 46223 València; o a l'Oficina d'Administració Turística de Benidorm, Av. Joan Fuster Zaragoza, núm. 3, edifici Aquàrium II-1a, 03395 Benidorm.
  
Les sol·licituds a remetre, segons el model que figura com annex I a la present resolució, haurà d'estar acompanyat de la documentació següent:
  
\* Fotocòpia del DNI.
  
\* Currículum vitae que expresse els estudis cursats i la trajectòria professional seguida, acreditats mitjançant de còpies, degudament compulsades, dels corresponents títols o certificats.
  
\* Una fotografia tipus carnet.
  
5. Comissió avaluadora
  
S'establix una comissió avaluadora que elaborarà l'oportuna proposta d'adjudicació de la beca, en un termini de dos mesos des de l'acabament del termini de presentació de sol·licituds. La dita comissió avaluadora estarà formada per:
  
- Presidenta: la secretària general administrativa.
  
- Vocals:
  
El cap del Servici d'Estudis i Planificació.
  
Un tècnic del Servici d'Estudis i Planificació, que hi actuarà com a secretari.
  
La comissió podrà convocar tots aquells candidats que considere oportú per a comprovar, mitjançant entrevista, els aspectes que estime d'interés, o realitzar les proves que calguen.
  
La comissió podrà igualment declarar deserta, totalment o parcialment, l'adjudicació de la beca convocada.
  
6. Barem per a la concessió
  
Serà valorada l'experiència al·legada i acreditada pels aspirants que estiga relacionada amb equips d'investigació, currículum acadèmic, les publicacions en revistes, participació en congressos de turisme, pràctiques en empreses del sector i d'anàlisi estadística, idiomes, coneixements d'informàtica, així com els resultats de les entrevistes i/o proves que la comissió avaluadora efectue.
  
Entre tots els sol·licitants se seleccionaran un becari i dos suplents per a cobrir les vacants que puguen produir-se.
  
Per a accedir a la condició de becari caldrà que la consellera de Turisme i presidenta de l'Agència Valenciana del Turisme dicte una resolució en la qual es concedisca la beca a favor seu.
  
Ni la condició de becari ni la de suplent, no generarà en cap moment cap relació laboral amb l'Agència Valenciana del Turisme i, per tant, no li serà aplicable la legislació vigent per al personal laboral o funcionari de l'Agència Valenciana del Turisme.
  
Si el becari com a conseqüència del desenvolupament de les tasques que haja de dur a terme, incorreguera en despeses de desplaçament, pernoctació o restauració, li seran rescabalats en els termes que per al personal de l'Agència Valenciana del Turisme establix la normativa aplicable en matèria de procediment d'indemnitzacions per raons de servici. L'aplicació de tal reglament es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'Agència Valenciana del Turisme.
  
Donades les característiques especials de la beca convocada, resulta incompatible amb qualsevol altra beca per a activitat semblant i amb qualsevol relació professional de prestació de servicis a l'Agència Valenciana del Turisme.
  
7. Obligacions dels beneficiaris
  
a) de forma genèrica li competix acceptar i complir les normes establides en les bases d'esta convocatòria i les que s'establisquen en la resolució de concessió, en el conveni de desenvolupament de la beca, així com les instruccions que durant el període de vigència reba de l'Agència Valenciana del Turisme.
  
b) Començar el gaudi de la beca dins del termini que s'assenyale i desenvolupar la seua labor sense que cap altre compromís, anterior o futur, impedisca o dificulte, durant el període de vigència, el compliment ininterromput de les obligacions contractades.
  
c) Realitzar les activitats previstes en l'objecte de la beca amb un nivell de dedicació satisfactori, sota la supervisió del tutor que es designe per l'Agència Valenciana del Turisme.
  
d) Presentar a l'Agència Valenciana del Turisme, al final del període de pràctiques, una memòria de la tasca realitzada. Els treballs que els becaris pogueren realitzar durant el gaudi de la beca, així com la memòria final seran propietat de l'Agència Valenciana del Turisme, que es reserva el dret de la seua publicació i utilització.
  
8. Resolució de la concessió de les beques
  
La concessió de la beca serà resolta per la consellera de Turisme i presidenta de l'Agència Valenciana del Turisme, en el termini de sis mesos, comptats a partir de la publicació de la present convocatòria en el Diari Oficial de la Generalitat Valenciana, transcorregut este i sense resolució expressa s'entendran desestimades les sol·licituds.
  
Les sol·licituds que no hagen sigut acceptades, si volen, podran retirar la documentació en l'Agència Valenciana del Turisme, avinguda d'Aragó, 30, 8a) en el termini de tres mesos des de l'endemà de la comunicació als aspirants. Passat eixe termini les documentacions seran destruïdes.
  
9. Revocació i rescissió
  
L'Agència Valenciana del Turisme, previ expedient instruït a este efecte, podrà revocar o interrompre el gaudi de la beca si concorreguera alguna de les causes següents:
  
a) Obtenció de l'ajuda sense reunir els requisits requerits en la convocatòria, o per mitjà de falsedat en document.
  
b) Incompliment de les obligacions contractades que figuren en el punt set de la present convocatòria i de les que complementàriament s'establisquen en el conveni de desenvolupament de la beca, amb independència de les causes, si estes no foren únicament i directament imputables a l'Agència Valenciana del Turisme.
  
A este respecte s'establix un període de prova de tres mesos de duració al terme del qual el tutor avaluarà el compliment efectiu per part del becari de les distintes tasques encomanades fins al moment, proposant la seua continuïtat en el gaudi de la beca o bé la seua revocació. En el segon cas queda a criteri del cap del Servici d'Estudis i Planificació l'execució o no de la suplència prevista.
  
c) No incorporar-se a la destinació en la data límit que els haguera sigut fixada en el conveni, o per l'abandó durant el període de gaudi de la beca.
  
d) La no'acceptació de la beca i la no presentació de la documentació original que poguera sol·licitar-se-li per a la formalització de la beca en els terminis establits.
  
e) Trobar-se sotmés en algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques. (BOE de 4 de gener de 1985).
  
f) No firmar el conveni de col·laboració per al desenvolupament de la beca.
  
El beneficiari deurà, si és el cas, reintegrar les quantitats percebudes fins al moment de la revocació administrativa de l'atorgament de la beca.
  
10. Renúncia de la beca
  
Els interessats que hagueren sigut seleccionats per a fruir d'una beca podran renunciar a aquesta abans de la firma del conveni de desenvolupament.
  
Una vegada firmat el conveni no s'admetrà la renúncia a la beca adjudicada, excepte causes justificades i lliurement apreciades per l'Agència Valenciana del Turisme. En estos casos, l'Agència Valenciana del Turisme procedirà a la substitució dels becaris que hagueren renunciat, d'acord amb la proposta de la comissió avaluadora.
  
Si es produïra la renúncia amb posterioritat a l'inici de la beca, l'Agència Valenciana del Turisme podrà o bé, declarar extinta la beca, o deferir-la pel període que reste a favor del primer becari suplent, i si no n'hi ha al segon, abonant-se-li únicament el pagament corresponent al període de pràctiques realment realitzat.
  
Contra la present Resolució, que posa fi a la via administrativa, podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació de la present resolució en el Diari Oficial de la Generalitat Valenciana, d'acord amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant podrà interposar-se recurs potestatiu de reposició, en el termini d'un mes, davant el mateix òrgan que ha dictat l'acte, a comptar de l'endemà a la publicació de la present resolució en el Diari Oficial de la Generalitat Valenciana.